Артикулација код деце предшколског узраста

 Артикулација је процес формирања и произвођења гласова говорног језика. Произвођење гласова представља прву говорну активност детета.Треба имати у виду да број гласова које дете изговара у првим недељама живота превазилази број гласова његовог матерњег језика. Говорни органи су језик, усне, меко непце,зуби, гласнице и они нам омогућавају правилну артикулацију. Поред њих за добру и правилну арикулацију потребан је очуван и слух, развијен централни и периферни нервни систем, развијена моторика, као и добра функција респираторних органа. Сви ови системи су међусобно повезани и као целина делују да се одређени глас изговори,а комбинацијом 30 гласова који постоје у нашем језику настају речи.

 *Развој гласова у српском језику :*

**Изговорне норме за децу од 3-3,5**

 На овом узрасту дете би требало да правилно изговара следеће гласове: А,Е,И,О,У,П,Б,Т,Д,К,Г, М,Н,Ф,В,Х,Ј и Л.

**Изговорне норме за децу од 3,5-4 године**

 На овом узрасту дете би требало да изговара правилно 19 гласова. Поред постојећих гласова дете изговара правилно и глас Њ.

**Изговорне норме за децу од 4 до 4,5, година**

 На овом узрасту дете би требало да има правилан изговор 21 гласа. Правилано изговора и гласове Љ и Р. Оно што се још увек на овом узрасту толерише јесте код изговора гласа *р* недовољна вибрантност гласа.

**Изговорне норме за децу од 4,5 до 5,5, година**

 Дете би на овом узрасту требало правилно да изговара 24 гласа. То подразумева коректан изговор гласова поред предходно набројаних С,З и Ц. Гласови Ш,Ж,Ч,Ћ,Ђ и Џ могу бити благо умекшани.

***Дете које је навршило 5,5 година требало би да правилно изговара све гласове.***

 Најчешћи говорно језички поремећаји међу децом предшколског узраста јесу дислалије. Дислалија је неправилан изговор гласова и може бити у виду

* **Омисије** – изостанак гласа.
* **Дисторзија** – умекшаност гласова (тепање) .
* **Супституција** – замена гласова, и то најчешће по звучности.

 Постоји неколико фактора који могу да доведу до појаве неправилне артикулације : неадекватан говорни узор-тепање , разне патолошке промене на нивоу слуха (већи број упала, цевчице..) и неиздиференциран фонемски слух , неадекватна исхрана (гутање, сисање, жвакање ), нарушеност анатомске структуре говорног апарата( прогенија, протрузија, отворен и укрштен загрижај, кратка ресица... ), слушање страног језика...

***Шта можемо да урадимо?***

 Оно што ми као одрасли можемо да учинимо како би се артикулација правилно развијала је следеће:

*да будемо добар говорни узор-избегавати тепање детету ,*

*читати детету ,*

*учити га песмицама,*

*смањити количину времена које дете проводи пред телевизором и повећати број говорних ситуација,*

*што је пре могуће прећи на чврсту храну, и обавезно избацити цуцлу и сисање прста…*

 Ово су неке опште препоруке, а на сваком узрасту можемо радити још неке вежбе.

 Вежбе по узрастима које се могу радити

* ***Код деце млађег узраста*** могу се спроводити вежбе оралне праксије кроз игру „Ми смо господари својих уста, и њима наређујемо“ . Вежбе се могу радити испред огледала: нпр. нареди језику да додирне горњу усну и горње зубе, као и део иза горњих зуба ( вежбе су добре, јер вежбамо позиције језика за гласове горње позиције – ч, џ, ш, ж, л, р), нареди уснама да се напуће- као када хоћеш некога да пољубиш (п, б), надувај образе, како иде коњић (такође за гласове горње позиције), како мљацкаш (стварање вакума за т и д), како ради змијица и пчелица (с и з), како дува ветар (ш), како вибрираш усницама и језиком (р) … намести лице као кад си срећан ,тужан, љут...

* Код ***деце средњег и старијег узраста*** поред вежби оралне праксије са којима настављамо, могу се радити и вежбе аудитивне перцепције и дискриминације, да дете научи да одређени глас перципира (чује) и диференцира (разликује) нпр. помази секу, а зеку стави на полицу, или где су куће а где куче...

* Код деце ***предшколског узраста*** радити вежбе анализе и синтезе (растављање и састављање речи), као предчиталачке и предписачке вежбе. Могу се играти разне игре на слово на слово, игре каладонта (једна реч се завршава на неко слово, а следећа почиње тим словом). Такође настављамо и са вежбама аудитивне перцепције и дискриминације које усложњавамо (у речи куче да ли чујеш ч или ћ).

 Поред свих ових вежби које се могу спроводити за развој добре артикулације, битна је и добро развијена моторика целог тела како ***крупна*** ( вежбе за развој крупне моторике – ходање по правој и кривој линији, ход четвороношке, трчање, скакање, поскакивање, вртење, скакање са ноге на ногу, пењање и силажење уз и низ степенице, бацање, хватање лопте и котрљање лопте, игре ластиша...) тако и ***фина моторика*** ( вежбе за развој фине моторике -гужвање папира, , отварање и затварање кутија и боца, ређање коцки у низ и у вис, игре пластелином, намотавање канапа, облачење, свлачење, обување, изување, закопчавање и откопчавање дугмади, низање перлица, сакупљање ситних предмета као што су папирићи, куглице, фигурице - вежбање такозваног пинцетног хвата којим се вежбају прва три прста који имају важну улогу касније за писање, коришћење маказица, лепљење папира, шарање бојама-најбољe дрвеним бојама због вежбе јачања притиска руке и шаке).

 Када радимо корекцију неког гласа, или више гласова, то се ради у сарадњи са логопедом. Глас се прво увежбава кроз слогове, речи ( у почетној позицији, у средини речи и на крају), затим у реченицама, па тек у песмицима и причама које су засићене тим гласом. Препоруке које упућујете детету типа „ Не каже се тако већ, овако“, или покушај то правилно , исправљење у току спонтаног говора , неће дати очекиване резултате већ може само збунити дете. За сваку недоумицу која се јави, а односи се на неправилну артикулацију коју сте приметили код вашег детета, можете се обратити логопедима наше установе.

 Логопед Ана Хаџић